VS001612
Datum: 1998-03-08T01:00:00.000+01:00
datum_sodbe_i_stopnje: 2003-05-05T00:00:00.000Z
podrocje: višina odškodnine za nepremoženjsko škodo
institut: telesne bolečine - strah - skaženost - zmanjšanje življenjske aktivnosti
skupina: poškodbe rok in ramenskega obroča in njihove posledice
fischer: hudi primeri
odskodnina: 3.180.000,00 SIT
opombe: II Ips 662/2006. Revizija tožeče stranke je bila zavrnjena.
sodisce: Vrhovno sodišče

## Oškodovanec

**Spol:**

moški

**Starostna skupina:**

od 30 do 35 let

Prodajalec in serviser koles in opreme za deskanje na snegu.

## Škodni dogodek

Poškodovan v prometni nesreči, v kateri je bil udeležen kot kolesar.

## Poškodba

Zdrobljen zlom desne koželjnice, ki je segal v sklep, in natrganje vezi med ključnico in akromialnim nastavkom lopatice levo.

## Telesne bolečine

1.200.000,00 SIT Hude bolečine, ki jih je bilo treba blažiti s stalnim jemanjem zdravil proti bolečinam, je trpel 5 dni. Tem so sledile štiritedenske srednje hude bolečine, ki so potem prešle v blage in stalne in so trajale še mesec dni. Blage in občasne bolečine ima še vedno in jih bo imel tudi v bodoče ob ponavljajočih se gibih v zapestju, dvigovanju bremen težjih od 8 kg z desno roko, ob vožnjah s kolesom zaradi vibracij krmila in ob spremembah vremena. Bolečine bo imel tudi ob napornem delu z desnico.

#### Hospitalizacija

Hospitaliziran je bil 5 dni. Operiran je bil v splošni anasteziji.

#### Ambulantno zdravljenje

Šestkrat je bil pregledan pri zdravniku specialistu.

#### Rehabilitacija

Sedemkrat je bil na fizioterapiji in delovni terapiji

#### Nevšečnosti med zdravljenjem

V času hospitalizacije  je bil pretežno odvisen od negovalnega osebja pri hranjenju, opravljanju fizioloških potreb, oblačenju, slačenju in osebni higieni. Mesec dni je nosil fiksator in en teden longeto. Dvanajstkrat je bil izpostavljen RTG slikanju.

## Strah

180.000,00 SIT Utrpel je trenuten hud primarni strah. Nato je trpel hud strah pred pregledom v bolnišnici, med naravnavo zloma in pred operacijo, kar je skupaj trajalo 12 ur. Nato je dober mesec dni trpel sekundarni strah srednje intenzitete, nato pa še blag strah srednje intenzitete najmanj dva meseca, saj je bil utemeljeno zaskrbljen za izid zdravljenja.

## Zmanjšanje življenjske aktivnosti

1.800.000,00 SIT Zaradi poškodb ima trajne posledice, ki se v anatomskem smislu kažejo v zaraslem zlomu desne koželjnice s tvorbo nove kostnine v prebitku. V funkcionalnem smislu pa se stalne posledice kažejo v zavrti gibljivosti desnega zapestja srednje stopnje. Je zmanjšano sposoben za dela, ki zahtevajo dobro gibljivost desnega zapestja, ki so povezana z vibracijami, dvigovanjem bremen težjih od 8 kg, jemanjem predmetov z višje ležečih položajev in dvigovanjem predmetov na višje položaje. Oviran je pri opravljanju svojega poklicnega dela prodajalca in serviserja. Zmanjšano je tudi sposoben za športne in rekreativne dejavnosti, ki zahtevajo omenjene sposobnosti. Opustil je večino športnih dejavnosti, s katerimi se je ukvarjal pred poškodbo (smučanje, snowboard, veslanje, tenis, badminton, squash, kolesarjenje). Drugega športa, ki bi mu kompenziral vse to kar je počel pred nesrečo ni našel, zaradi česar je nesrečen. Sicer še kolesar, a se mu kaj hitro pojavljajo bolečine. Opustil je tekmovalno kolesarjenje, s katerim se je aktivno ukvarjal in pri katerem je dosegel vidne uspehe.

## Skaženost

Tožbeni zahtevek je bil v delu, ki se nanaša na plačilo odškodnine za duševne bolečine zaradi skaženosti, zavrnjen, saj je bilo ugotovljeno, da štiri brazgotine, ki so oškodovancu ostale na koželjčni strani desne podlahti in iztezni strani desne dlani ne predstavljajo skaženosti.

---

ZOR člen 200, 203